
1

Den ensomme fendril

«HOGGTANNKUUUUUU!» brølte Podo mens han dasket en pinne mot det nærmeste glipetreet. Den gamle piratens øyne flammet opp, der han sto ved roten av treet lik en skipskaptein ved masten. «Hoggtannku! Skynt dokker! Opp i trehuset!»

Ikke langt unna suste en pil gjennom et lag hengemose og dunket inn i en treplanke dekorert med en kulltegning av en snerrende hang. Pilen stakk ut av hangens munn, og skaftet ble stående og vibrere etter nedslaget. Tink senket buen, myste for å se om han hadde truffet målet, og lot som om han ikke hørte bestefaren.

«HOGGTANN – ohoi! Det var isje et dårlig skudd, gutt – KU!»

Podo dasket treet mens Nia skyndte seg opp taustigen som førte til fallemmen i gulvet på trehuset til sokkemannen Peet. En sokkekledd hånd stakk ut og trakk Nia opp gjennom åpningen.

«Takk skal du ha, Artham,» sa hun mens hun fremdeles holdt tak i hånden hans. Hun så ham i øynene og løftet haken i påvente av et svar.

Sokkemannen Peet, hvis virkelige navn var Artham P. Vingefjær, møtte blikket hennes og svelget. Ett av øynene hans rykket til. Han så ut som om han ville flykte, slik han alltid gjorde når hun kalte ham ved fornavn, men Nia slapp ikke hånden hans.

«B … b … bare hyggelig …Nia.» Hvert ord var en anstrengelse, særlig navnet hennes, men han hørtes mindre gal ut enn han pleide. Bare en uke tidligere hadde han fått hysteriske anfall bare noen nevnte navnet Artham – han hadde skreket, rutsjet ned taustigen og forsvunnet ut i skogen i timevis.

Nia slapp hånden hans og kikket ned gjennom åpningen i gulvet på faren sin, som fremdeles slo på treet og brølte om det forestående angrepet av huggtannkyr.

«Kom igjen, Tink!» sa Janner.

Pilkoggeret dunket under den ene armen hans mens han løp mot Leeli, som satt overskrevs på hunden sin, Klumpen. Klumpen, som var stor som en hest og like farlig som hvilken som helst huggtannku i skogen, peste og logret med halen. Tink slapp nølende buen og fulgte etter mens blikket hans saumfor skogen etter tegn til huggtannkyr. Brødrene hjalp en storøyd Leeli av hunden, og alle tre skyndte seg til stigen.

«KYR, KYR, KYR!» brølte Podo.

Janner fulgte Tink og Leeli opp stigen. Da de alle var trygge innendørs, karet Podo seg selv gjennom åpningen og smekket igjen lemmen.

«Isje verst,» sa Podo, han virket svært fornøyd med seg selv. «Janner, neste gang må du få broren og søsteren din til å skynte seg litt mer. Hadde det vært en skikkelig ku der ute, hadde du kanskje isje hatt tid til å få de opp stigen før de siklete tennene hadde begynt å rive det møre kjøttet ditt …»

«Pappa, alvorlig talt,» sa Nia.

«... og slitt det av beina dine,» fortsatte han. «Hvis Tink e for sta til å sleppe det han holder på med, Janner, e det din oppgave å finne en måte å overtale han på, hører du?»

Janners kinn blusset, og han kjempet mot trangen til å forsvare seg. Huggtannku-øvelsene hadde vært en daglig rutine etter at de ankom Peets trehus, og barna hadde gradvis sluttet å skrike i panikk hver gang Podos brøl forstyrret den ellers fredelige skogen.

Etter at Janner hadde blitt fortalt at han var en Tronvokter, hadde han forsøkt å ta ansvaret sitt med å vokte kongen på alvor. Morens historier om gjetordene som hadde gått om Peet, Tronvokteren av Anniera, gjorde Janner stolt over den gamle tradisjonen han var en del av.1 Problemet var at han var ment å vokte sin yngre bror, Tink, som viste seg å være Høykongen. Det var ikke det at Janner var sjalu; han hadde ingen trang til å styre noe. Men noen ganger føltes det merkelig at hans spinkle, dumdristige lillebror av alle ting var en konge – for ikke å snakke om kongen over den sagnomsuste skinnende øya Anniera.

Janner stirret ut av vinduet mot skogen mens Podo fortsatte enetalen. Han fortalte ham om ansvaret han hadde for å vokte broren, om de mange farene i Glipetreskogen og hva Janner skulle ha gjort annerledes under den siste kuøvelsen.

Janner savnet hjemmet sitt. I dagene etter at de flyktet fra Glipetre og kom til Peets slott, hadde Janner fremdeles vært full av eventyrlyst. Han ble begeistret over tanken på den lange reisen til Ispræriene; ja, så ivrig at han knapt kunne sove. Og når han først sovnet, drømte han om vide snødekte landskap under stjerner så skarpe og lyse at de fikk blodet til å fryse til is.

Men uker hadde gått – han visste ikke hvor mange – og eventyrlysten hans sov søtt. Han savnet livsrytmen i hytta. Han savnet de varme måltidene og landskapet som rolig endret seg med årstidene. Han savnet fuglefamilien som hadde rede i kroken over døra hvor han, Tink og Leeli pleide å inspisere de små, blå eggene hver morgen og hver kveld, og senere se på fugleungene, til de en dag i trist forundring ville komme til et tomt rede og spørre seg hvor fuglene hadde tatt veien. Men de dagene hadde passert like sikkert som sommeren, og enten han likte det eller ei, var ikke hytta hjemmet hans lenger. Det var ikke i Peets trehus heller. Han var ikke sikker på om han hadde noe hjem mer.

Podo fortsatte å snakke, og Janner kjente på ny den brennende frustrasjonen i brystet over stadig å bli fortalt ting han allerede visste. Men han passet munnen sin. Voksne kunne ikke noe for det. Podo og moren hans ville hamre en lekse inn i det tolv år gamle hodet hans helt til han ble helt svimmel, og det var ingen vits i å kjempe imot.

Han merket at enetalen til Podo nærmet seg slutten, og tvang seg til å høre etter.

«... det e en farlig plass, denne skogen her, og mang en mann har blitt gomlet opp av et eller annet kryp fordi han isje var oppmerksom nok.»

«Ja, bestefar,» sa Janner så respektfullt han kunne. Podo gliste til ham og blunket, og Janner smilte tilbake på tross av seg selv. Det slo ham at Podo visste akkurat hva han hadde tenkt på.

Podo snudde seg mot Tink. «Et ordentlig bra skudd, gutt, og tegningen av hangen på planken e heller isje dum.»

«Takk, bestefar,» sa Tink. Magen hans rumlet. «Når kan vi spise frokost?»

«Hør, gutt,» sa Podo. Han senket de bustete øyenbrynene og serverte Tink et formidabelt blikk. «Når broren din sier kom, så slipper du det du har i nevene som om det brant.» Tink svelget. «Du følger etter den gutten utfor klippene og nedi Mørkehavet om han sier det. Du e Høykongen, og det betyr at du må tenke på flere enn deg selv.»

Janners irritasjon forsvant i takt med den blussende rødfargen i ansiktet til Tink. Det gjorde godt å se at også andre var i trøbbel, skjønt han kjente seg en smule skamfull over gleden han fant i å se Tink vri seg.

«Ja, bestefar,» sa Tink. Podo stirret på ham så lenge at han gjentok: «Ja, bestefar.»

«Går det bra med deg, jente?» Podo snudde seg med et smil mot Leeli.

Hun nikket og dyttet en lokk av det bølgete håret bak det ene øret. «Bestefar, når skal vi dra?»

Alle øyne i trehuset så overrasket på henne. Familien hadde tilbrakt noen ganske fredelige uker i skogen, men for hver dag som gikk, vokste det ustilte spørsmålet og ble stadig mer vanskelig å unngå. Gnag den Navnløse og hangene fra Dang terroriserte fremdeles landene i Skri, og skyggen de kastet dekket stadig mer av Herrerwi. Det var bare et spørsmål om tid før skyggen igjen falt over Igibyene.

«Vi må dra snart,» sa Nia, og så i retning av Glipetre. «Når løvet faller vil vi være utsatt, stemmer ikke det, Artham?»

Peet hoppet litt da navnet ble nevnt, og klødde seg i bakhodet med en hånd et øyeblikk før han snakket. «Kalde vintre kommer, trær blir bare, broene er enkle å se, ja. Vi burde dok nra … nok dra.»

«Til Ispræriene?» spurte Janner.

«Ja,» sa Nia. «Hangene liker ikke det kalde været. Vi har alle sett hvor mye tregere de beveger seg om vinteren, selv her. Forhåpentligvis vil det ikke være mange hanger på et sted som Ispræriene.»

Podo gryntet.

«Jeg vet hva du tenker, og det er ikke en mulighet,» sa Nia tørt.

«Hva er det bestefar tenker?» spurte Tink.

«Det er mellom bestefaren deres og meg.»

«Hva tenker han?» presset Janner på, og innså at han hørtes mer ut som en voksen enn vanlig.

Nia så på Janner og forsøkte å bestemme seg for om hun skulle gi ham et svar. Hun hadde i lang tid holdt så mange hemmeligheter fra barna at det var tydelig at hun fremdeles syntes det var vanskelig å være åpen med dem. Men ting var annerledes nå. Janner visste hvem han var, hvem faren hans var, og hadde en vag idé om hva som sto på spill. Han hadde til og med lagt merke til at det han mente, spilte en rolle for moren og bestefaren. Å være Tronvokter – eller i det minste at han visste at han var en tronvokter – hadde forandret måten de betraktet ham på.

«Vel,» sa Nia, hun var fremdeles ikke sikker på hvor mye hun skulle si.

Podo bestemte for henne. «Eg tenker vi burde gjøre mer enn å dra til Isprriene og ligge lavt som en familie humpete gravpadder mens vi venter på at nokke skjer med oss. Hvis Oskar hadde rett om at det e en hel koloni med folk oppe i nord som isje liker å leve under hangenes åk, og hvis han hadde rett om at de har lyst til å slåss, behøver de isje oss for å stramme opp og sende disse hangene tilbake til Dang med halene i full fyr. Eg sier at juvelene trenger et skip og reise hem.» Han snudde seg mot datteren. «Tenk på det, jente! Dokker kunne seilt tilbake over Mørkehavet til Anniera …»

«Hva mener du med ’dere’?» spurte Tink.

«Isje nokke,» sa Podo og viftet med hånden. «Nia, dokker kunne dratt hem. Tenk på det!»

«Det er ikke noe igjen for oss der,» sa Nia.

«Greit! Glem Anniera! Ka med Søkkene? Du har isje sett Grønnsøkkene på ti år, og for alt du vet har isje hangene engang satt føttene sine der! Din mors familie e kanskje der ennå og tror at du e død sammen med resten av oss.»

Nia lukket øynene og trakk pusten dypt. Peet og barna stirret i gulvet. Janner hadde ikke tenkt over det faktum at han kanskje hadde fjern slekt boende på haugene i Grønnsøkkene over havet.

Han var enig med moren i at det virket tåpelig tullete å forsøke seg på en slik reise. Først måtte de komme seg forbi hangene i Torrboro, deretter nordover, over Steinfjellene til Ispræriene. Og nå snakket Podo om å krysse havet? Janner var ikke vant til å tenke på verden på den måten.

Nia åpnet øynene. «Pappa, det er ingenting annet for oss å gjøre enn å finne veien nordover. Vi behøver ikke krysse havet. Vi behøver ikke dra tilbake til Anniera. Vi behøver ikke dra til Grønnsøkkene. Vi må dra nordover, bort fra hangene. Det er alt. La oss få disse barna trygt til præriene, så kan vi avslutte diskusjonen der.»

Podo sukket. «Jepp, jente. Å komme seg dit e vanskelig nok bare det.» Han festet blikket på Peet, som sto på hodet i hjørnet. «Eg regner med du blir med oss, då?»

Peet gispet og tumlet i gulvet, så sprang han på beina og gjorde honnør til Podo. Leeli fniste.

«Jepp bestefar,» sa han og apte etter Podos knudrete knurr. «Jeg er klar til å dra når Fingevjærene er klare. Vet til og med hvordan man drar til Ispræriene. Vært der før, lenge siden – ikke annet å se enn is og prærier og is så hvit og blendende og kald. Det er veldig kaldt der. Isete.» Peet tok et dypt, lykkelig åndedrag og klappet sokkehendene sine sammen. «Gode greier! Vi drar!»

Han trakk fallemmen åpen og hoppet gjennom åpningen før Podo eller Igibyene kunne stoppe ham. Barna skyndte seg bort og så ham gli ned taustigen og marsjere av sted i retning nord. Fra avkroken i treets gigantiske rotsystem der han vanligvis sov, stakk Klumpen opp de store, flagrende ørene sine uten å løfte hodet fra potene, og fulgte Peet med øynene der han forsvant ut i skogen.

«Han kommer tilbake når han oppdager at vi ikke er med ham,» sa Leeli med et smil. Hun og Peet tilbrakte tid sammen når de enten leste historier, eller når han danset rundt med svingende sokkearmer mens hun spilte på plystreharpen sin. Leelis nærvær syntes å ha en medisinsk effekt på Peet. Mens de var sammen opphørte den skvettende oppførselen hans, øynene sluttet å flakke og stemmen fikk en dypere og mindre anstrengt klang. Den sterke og behagelige lyden gjorde det lettere for Janner å tro morens historier om Artham P. Vingefjærs bragder i Anniera før Storkrigen.

Det eneste negative aspektet ved Leeli og Peets vennskap var at Podo ble sjalu. Før sokkemannen Peet hadde kommet inn i livene deres, hadde Podo og Leeli hatt et spesielt nært bånd, delvis fordi begge to bare hadde ett velfungerende bein, og delvis på grunn av den urgamle kjærligheten som eksisterer mellom bestefedre og barnebarn. Nia hadde en gang fortalt Janner at det også var delvis fordi Leeli lignet så på sin bestemor Wendolyn.

Mens barna så Peet marsjere av sted, passerte en rask skygge over trehuset etterfulgt av en høy, behagelig lyd, som et ding fra en massiv bjelle slått av en liten hammer.

«Den ensomme fendril,»2 sa Leeli. «I morgen er den første høstdagen.»

«Pappa,» sa Nia.

«Hø?» Podo stirret ut av vinduet i retningen Peet hadde dratt.

«Jeg tror det er på tide vi drar,» sa Nia.

Tink og Janner så på hverandre og gliste. All hjemlengsel forduftet. Etter uker med venting var eventyret endelig over dem.


2

Rom 8 i Det eneste vertshuset
(Glipetres eneste vertshus)

Etter at den hadde fløyet over Peets trehus, passerte skyggen av den ensomme fendril over Joe Husjter, eieren av Det eneste vertshuset (Glipetres eneste vertshus), mens han lå overmannet med ansiktet i støvet og kjempet tårene tilbake. Fra inngangsdøra til vertshuset så Joes kone Addie på i redsel. Hendene hennes dekket munnen for å dempe et skrik mens hangen kjørte støvelen hardere inn i Joes rygg.

Dagen var lys og vindfull. Vinden blåste løv og steppegress gjennom gatene for så å samle det i krikene av byens ramponerte bygninger. Noen få uker tidligere hadde Glipetre-innbyggerne blitt rammet av en mektig storm som kastet seg over Skri lik et apokalyptisk tråkk fra Skaperens støvel. Ferinias blomsterhandel hadde mistet taket, og regnet oversvømte bygningen. Noen byggverk hadde blitt jevnet med jorda og etterlot deler av Glipetre i ruiner. Andre, som Det eneste vertshuset, I krik og bok og byfengselet, overlevde som triste påminnere om byen som en gang hadde ligget rolig og fredelig ved kanten av klippene.

Joe skar en grimase og klarte å snakke. «Nei, min herre, jeg har ikke sett noe til dem. Jeg sverger.»

Hangen smelte til Joes hode med den butte enden av spydet – hardt, men ikke så hardt at det slo ham bevisstløs. Et rop unnslapp Addies munn, og hangen snudde hodet og så på henne med et kaldt blikk. Joe følte en kald, fuktig hale dra seg over ham idet hangen skrevde over kroppen hans og gikk opp trappene til vertshusets inngangsdør. Addie hylte idet hangen sprang gjennom svingdørene og grep henne om nakken.

«Du da, ssstinkende kvinne,» knurret hangen, mens han dekket til den stutte nesen sin og brekte seg.3 «Se gamle Higgk i øynene og fortell ham om du har sssett eller hørt fra Igibyene eller den ssslemme mannen som pleide å drive bokhandelen, Oskar Ritiip.»

Annie ble blek og skalv, hun klarte ikke å snakke eller ta blikket bort fra de lange, giftige huggtennene som stakk ut av beistets munn.

«Den der er ubrukelig, Higgk,» ropte en annen hang som med stor fornøyelse betraktet opptrinnet fra gata. «Se hva den gjør når du biter den.»

«Ja!» ropte en annen. «Det er det giften i tennene dine er til for, erre’ke?»

Joe Husjter stablet seg på knærne og foldet bedende hendene. «Vær så snill, herrer! Ikke skad min Addie. Hun vet ingenting. Heller ikke jeg, det sverger jeg på.» Joe forsøkte å holde stemmen jevn, men synet av konas bleke ansikt så tett opptil hangens tenner gjorde det umulig. «Vær så snill!»

Hangene fra Dang, derimot, koste seg stort da de så hvordan Joe og kona hans vred seg, og begynte å rope oppfordringer til Higgk om å bite kvinnen. Higgk gliste og åpnet munnen. Huggtennene hans stakk fram, og små strømmer med gift sprutet ut av dem og landet i kryss på Addies bluse og etterlot seg dampende, fresende svimerker. Addies øyne rullet bakover og øyelokkene flagret, og Joe ba om at hun ville være bevisstløs når hangen bet henne. Hun ble slapp og sank sammen i vesenets grep.

En lang plystrelyd hørtes langt innenfra Det eneste vertshuset. Joe kjente det vagt igjen som tekannen på ovnen i kjøkkenet.

Addies øyne flagret. «Teen er klar,» mumlet hun, og i et blaff av inspirasjon sprang Joe på beina.

«Vent!» ropte han.

«Hva?» gneldret Higgk. «Husssker du plutselig hvor Igibyene befinner ssseg?»

«Nei, herre, men hvis min Addie blir borte, hvem skal da lage snåttvellingen deres? Ingen andre i Skri kan lage en gryte av den som Addie Husjter. Og hva med knottpai? Og tånegl-toppet spiserørgugge?»4

Higgk nølte. De andre hangene stoppet utbruddene sine og skakket på hodene mens de vurderte Joe og Addie i et nytt lys. Bortsett fra plystringen fra tekannen var det stille. Joe tørket hendene på forkleet sitt og møtte konas blikk. Hun høstet litt styrke fra ham og sa: «M-min gnagersnute-kasserolle er forferdelig god, herre.»

«Greit,» sa Higgk.

Han slapp Addie, og hun falt sammen på bakken. Joe skyndte seg bort til henne og plasserte et kyss på pannen hennes.

«Æsj,» sa hangen. «Hvis du ikke har en tallerken med den gnagersnutekasserollen klar ved solnedgang, skal jeg fullføre det jeg begynte på.» Hangene hisset og snerret og klukklo sitt samtykke. «Hvis dere hører noe om Ritiip eller Igibyene og ikke sier det til Higgk, vil ikke all verdens mengder med mat redde de ssstinkende ssskinnene deres.»

Joe og Addie skyndte seg ut på kjøkkenet hvor de satte i gang med å pønske ut en gangernese-gryte, navnet som Addie hadde diktet opp på stedet. Hun sendte Joe ut for å samle så mange gnagere som mulig slik at hun kunne begynne å fjerne de små, svarte snutene deres.

Joe kysset henne og takket Skaperen for at de begge fremdeles var i live.

«Jeg kommer snart tilbake, kjære,» sa han.

Han hengte forkleet på en stolrygg og trakk på seg støvlene, men nølte med hånden på dørhåndtaket. Joe kikket ut av vinduet som vendte ut mot bakgården. Han så ingen hanger.

I stedet for å gå ut, listet Joe seg på tå opp kjøkkentrappa til vertshusets andre etasje. Han stoppet på toppen og stirret ned langs en gang med dører på rekke og rad.

Han lyttet. Han hørte vagt de hese hangene i gata. Han hørte knirkingen av den gamle bygningen og den ulende vinden utenfor. Joe snek seg ned gangen til rom 8, og åpnet sakte døra.

Rom 8 inneholdt en ordentlig oppredd seng, et vaskefat på en kiste med skuffer og et skrivebord – hvert møbel enkelt, men solid. Joe bevegde seg mot vinduet og stanset mens han med overveldende tristhet så ut over ruinene av Glipetre. Under vinduet lå det som var igjen av Rufsens kro. Steinpipa sto som trestammen på et gammelt forsteinet tre, og bakken rundt var overstrødd med planker, ødelagte barkrakker og knuste flasker.

Etter at knirkingen av hans egne fottrinn på tregulvet hadde fått ham til å rykke til, krabbet han bort til kista med skuffene og skjøv den bort fra veggen. Bak møbelet var en liten døråpning. Joe så seg rundt en siste gang, dukket inn og trakk kista tilbake på plass bak seg.

Døråpningen førte inn til et smalt rom kun opplyst av et lite takvindu. Lyset var svakt, men etter en stund vendte Joes øyne seg til mørket, og han kunne skimte den runde skikkelsen som lå og skalv i senga.

«Hallo, gamle venn,» hvisket Joe.

Mannen leet på seg og forsøkte å sette seg opp. En blodstenkt bandasje prydet den store magen hans.

Joe la en hånd på mannens arm. «Ikke sett deg opp. Jeg må gå ut en stund, men jeg ville se til deg først. Vil du ha vann?»

Mannen i senga forsøkte forgjeves å legge flatt en lokk med hvitt hår mot den skallede pannen. «Jeg … tørster,» sa han, «for å parafrasere de vise ord… til… Lou av Cicaccelliccelli.»

«Jeg tar deg på ordet,» sa Joe med et smil, mens han skjenket en kopp med vann fra ei mugge ved siden av senga. Han løftet den opp til Oskar N. Ritiips munn. «Jeg kommer opp senere for å skifte bandasjene dine. Behøver du noe annet?»

Oskar svelget vannet med en grimase. «Noen få bøker til ville vært utmerket, dersom det ikke er for mye bry.»

Joe så på stablene med bøker i hvert hjørne av rommet. «Jeg skal gjøre mitt beste,» sa han. «Hvil deg! Jeg er tilbake igjen i natt. Det er bra at du er i stand til å snakke igjen, Oskar.»

«Ja,» hveste Oskar. «Og Joe, det er mye jeg må fortelle deg. Zouzab … pass …» Han avbrøt med en hostekule.

«Det går bra. Det blir tid til å oppdatere meg om alt sammen senere.» Snart måtte Joe fortelle Oskar at hans lille følgesvenn Zouzab var borte, sannsynligvis drept av hangene. Han ville ikke bekymre den gamle mannen med flere sorger.

Oskar lente seg tilbake og falt umiddelbart i søvn. Hvor ille han enn så ut, hadde han kommet seg betraktelig i ukene etter at Joe fant ham blødende på gulvet av I krik og bok. Dagen da stormen kom, hadde Joe og Addie brukt mesteparten av ettermiddagen til å frakte ham over til vertshuset. Ingen hangforsterkninger hadde vist seg etter natten før stormen, da Podo og Igibyene flyktet til Ankelgelé herregård for å slippe unna de hundretalls hangene som hadde satt etter dem. Joe var fremdeles ikke sikker på hva som hadde hendt med hangene den natten, men det virket som at noen eller noe hadde drept dem alle sammen.

Da Husjterne dukket opp fra gjemmestedet sitt morgenen etter slaget, føltes det som om verdenen Herrerwi hadde tatt slutt. Mørke skyer grumset til himmelen over den forlatte byen, og gatene var dekket av støv, bein og rustninger etter talløse hanger. Snart hadde Rufsen dukket opp fra kroa, og Husjterne kjente på stor lettelse da han viste seg. De hadde vært naboer i årtier og var de eneste Glipetre-innbyggerne som heller valgte å bli igjen enn å flykte til Torrboro eller Gravby natten da Igibyene kjempet seg vei ut av Svartemarja.

Men så ble den eneste vennen Husjterne hadde igjen, tatt fra dem.

En ettermiddag hadde et kompani av hanger skåret gjennom Glipetre på vei nord fra Fort Lamendron. Fra et vindu i andre etasje i Det eneste vertshuset hadde Husjterne sett hjelpeløse på mens Rufsen dyttet en trillebår med peisved over gata. Da hangene så ham, dyttet de ham i bakken, og en av firfirslene senket huggtennene sine i Rufsens bein.

Hangene hadde dratt videre like raskt som de kom, men innen Joe og Addie hadde løpt til Rufsens side, var han allerede død. Husjterne gråt mens de begravde vennen sin på Glipetre-gravplassen i sørenden av Vagleveien. Joe sikret seg Rufsens kro-skiltet fra bygningens vrakrester. Det bar navnet på kroa og et bilde av en hund som røykte pipe. Joe plasserte det i hodeenden av Rufsens grav etter å ha gravert inn med sine fineste bokstaver inskripsjonen Rufsen Bandibund, en eksemplarisk nabo og venn.

Nå var hangene tilbake og krevde å få vite hvor Ritiip, Podo Helmer og Igiby-familien befant seg, og Joe hadde ingen anelse om hvorfor. Oskar hadde mumlet noe forferdelig om Ispræriene og Annieras juveler, hva de nå enn var, men Joe Husjter var bare innehaveren av Det eneste vertshuset. Han kjente ikke til slike ting, og brydde seg heller ikke om det. Han ville bare at Oskar skulle komme til hektene, og at ting skulle vende noenlunde tilbake til slik de hadde vært før hangene satte føttene sine i Skri.

Hvis hangene ville ha Oskar, visste Joe Husjter at den riktige tingen å gjøre var å holde Oskar skjult. Når den gamle mannens sår var leget, ville Joe finne ut hva de videre måtte gjøre. I mellomtiden måtte han være forsiktig. Som Joe akkurat hadde sett med hangen Higgk, var det ikke bare Oskars liv som var i fare, men hans og kjære Addies også. Han hatet tanken på at noe kunne skade henne.

Joe bød Oskar farvel med et klapp på beinet, og Oskar gryntet til svar. Joe lyttet mot baksiden av kista med skuffer en lang stund før han skjøv den til side og krøp ut. Han dyttet kista tilbake på plass og stivnet.

Hva var den lyden? Bevegelse fra vinduet bak ham? Svetteperler piplet fram på Joes kropp, og tankene hans arbeidet febrilsk. Så normalt som mulig tok han fram et lommetørkle fra vestelommen sin og tørket støvet av toppen på kista. Han nynnet for seg selv mens han bevegde seg fra kista med skuffer til skrivebordet og dristet seg til et glimt mot vinduet.

Et ansikt stirret tilbake på ham.

En liten figur med delikate trekk og en lappeteppe-drakt vaglet på utsiden av vinduet til rom 8. Øynene hans var gjennomborende og kalde, og de fikk Joe til å isne der han gikk.

«Zouzab!» utbrøt Joe, glad og forvirret over å se den lille karen. Det ville glede Oskar at vennen fremdeles var i live.

Han vinket til kantløperen, som nikket til svar. Den lille skapningen var antakelig bekymret for sin gamle mester, og ville bli til stor hjelp for Joe og Addie mens de pleiet Oskar tilbake i form. Joe la lommetørkleet tilbake i lomma og skjøv vinduet åpent.

«Velkommen, Zouzab!» sa han idet kantløperen smatt gjennom vinduet som en edderkopp. «Det er godt å se et kjent fjes i Glipetre.»

«Vær hilset, herr Husjter,» sa Zouzab. Stemmen hans var tynn og sprø – ikke som et barn, men ikke som en mann heller.

Joe klappet den lille mannen på hodet, ute av stand til å legge merke til draget av avsky som gled over Zouzabs ansikt da han gjorde det. «Jeg regner med at du tenker på Oskar, gjør du ikke?» Han smilte mot Zouzab, glad for de gode nyhetene han kunne komme med.

Zouzab sperret øynene nesten umerkelig opp, og nikket. «Ja, herr Husjter, jeg er svært bekymret for hans … helse.»

«Vel,» sa Joe, og husket med ett Oskars ord for bare noen få minutter siden: «Zouzab … pass.»

Joe hadde antatt at Oskar ville advare sin lille venn om å passe seg for hangene – men nå var han ikke like sikker. Han merket noe skummelt ved måten kantløperen betraktet ham på.

«Oskar …» Joe vaklet.

Zouzab tok et steg fram.

«Vel … jeg har ikke sett ham. Ikke siden kaoset inntok Glipetre. Har du?» Joe harket, tok fram lommetørkleet og gjorde seg opptatt med å tørke støv av resten av møblementet i rommet, stramme lakenet og banke putene, akutt klar over Oskars nærvær på den andre siden av veggen. Han ba en stille bønn om at den gamle mannen ikke måtte våkne opp eller snorke.

Joe åpnet døra til gangen og stanset ved dørkarmen. «Vil du bli med meg? Jeg har tolv rom til å gjøre rent, og det er temmelig spennende arbeid, kan jeg fortelle deg. Hvis ikke er du velkommen til å dra samme vei som du kom inn.»

Zouzab så taus på ham, lik en katt før den skal til å ta et sprang. De to sto i rom 8 i det Joe følte som en evighet før Zouzab lot blikket gli over rommet en siste gang, bukket og hoppet lett mot vinduskarmen.

«Adjø, herr Husjter,» sa Zouzab, og med et flagger i lappeteppefarger var han borte.

Joe krysset rommet på skjelvende bein for å lukke og låse vinduet Så ble stillheten knust av et høylytt brak av magegass fra Oskars hemmelige rom.

Zouzabs hode dukket opp i vinduet

«Unnskyld meg,» sa Joe og trakk på skuldrene.

Kantløperen myste mistenksomt, rynket på nesa og var borte.

To planer

Janner og Tinks gledesrus hadde lagt seg.

Gutter glemmer noen ganger at før man drar på et eventyr, hvis det i det hele tatt er mulig, må man pakke. Det finnes situasjoner da det å pakke kommer i andre rekke – som når man forlater en brennende bygning – men dersom det er tid til å planlegge, organisere og diskutere før man drar, må man bare innse at dette er noe voksne vil gjøre. Når barn sier det er på tide å dra, mener de «Det er på tide å dra». Når voksne sier det, mener de egentlig «Det er på tide å begynne å tenke på å dra en gang i nær fremtid».

Etter Nias erklæring hadde hun og Podo fortsatt med dagens gjøremål som om en monumental avgjørelse ikke hadde blitt fattet i det hele tatt. Neste dag hadde barna hugget ved, vasket klær og tepper, hentet vann fra bekken og gjort kjøtt klart til salting og tørking mens de voksne planla, organiserte og diskuterte.

Etter middag den kvelden rullet Nia og Podo ut et gammelt kart for å stake ut ruten deres til Ispræriene. De ble enige om å reise sør til utkanten av skogen, deretter vest langs grensen til de nådde veien til Torrboro. Ved Torrboro måtte de reise sør og vest igjen for å holde seg i utkanten av byen og unngå hangene som var stasjonert der.

«Tre dager vest for Torrboro e isje den mektige elven Blapp så mektig. Den e vid, men samtidig grunn nok til å krysse,» sa Podo. «Og hangene burde være få i tallet der.»

«Hva med Barrieren?» sa Nia.

«Hva er Barrieren?» spurte Janner.

«Eg regnet med at du isje har hørt om den. Den e her.» Podo trakk fingeren langs kartet. «Barrieren e Gnags beste forsøk på å holde skrier vekke fra akkurat det vi har tenkt å gjøre. Det e en mur som går langs sørgrensen til Steinfjellene. Den e patruljert av hanger natt og dag. Nokken år etter at hangene tok over, fant nokken folk ut at hanger isje beveger seg så raskt i kulden, så en gjeng med skrier stakk mot nord. Selvfølgelig dauet de fleste. Hanger e trege i kulden, men de kan fremdeles slåss, og de kan fremdeles bite. Særlig når de som de løper etter e kvinner og barn og menn uten våpen. Gnags svar var å konstruere Barrieren. Det holder isje alle ute – det e en lang mur å patruljere, skjønner dokker – men den gjør en god nok jobb til at massene isje prøver å stikke av. Oskar fortalte meg at hvis du e vest for Torrboro og følget ditt e lite nok, kan du finne en sprekk i muren og snike deg umerket gjennom. Det e det vi satser på å gjøre.»

«Og Peet sier han kan få oss over fjellene,» sa Nia.

«Så lenge han isje våkner opp en morgen med det gale hodet skrudd på sidelengs og går utfor en klippe,» sa Podo. «Eller ned i en ravine eller et rede av bombler.»5

«Klumpen er ikke redd for bombler,» sa Leeli stolt. Under dem bjeffet Klumpen ved lyden av navnet sitt. Janner ville ikke fortelle Leeli at selv Klumpen kunne være et lett bytte for en bomble.

«Vi trenger proviant for tjue dager,» sa Nia.

«Jepp, nokke som betyr at vi bør pakke for tretti,» sa Podo.

«Hvorfor det?» spurte Janner.

«Fordi, gutten min, man vet aldri hva som kan skje,» svarte Nia. «Reiser som denne går sjelden som planlagt.»

«Hvordan kom dere fram til det tallet, egentlig?» spurte Janner. «Vil det ta oss tjue dager å dra til Ispræriene?»

«Vel, det e omtrent to dagers tur til Torrbor, deretter tre dager forbi der til vadestedet over Blapp, og … vet du ka, gutt?» sa Podo ømt.

«Hva, bestefar?»

«Det e lettere for meg bare å vise deg enn å forklare det. Vi har mye å planlegge, og når vi kommer oss i gang med reisen, vil du lære mye mer enn ka eg kan fortelle deg nå. Forstår du?»

Janner sukket. «Ja, bestefar.»

Nia og Podo førte diskusjonen over til det andre rommet og etterlot barna med en lang liste over gjøremål fra T.Æ.R.E.-ne6 deres som ville holde dem opptatt fram til sengetid.

Mens Igiby-barna gjorde seg klare for sengen med en historie fra Podo, kjempet Oskar N. Ritiip med å lese i det svinnende lyset som skinte gjennom takvinduet i det hemmelige rommet. Han myste gjennom brillene på de siste få setningene i en bok kalt Fornærmelsens anatomi.7

«Sprø, gammel kjerring,» mumlet Oskar og kastet boka til side. Den landet på en haug med andre bøker på den smale glippen mellom senga og veggen. «Kunne ikke skjelnet mellom en god fornærmelse og en gravpadde.»

Oskar husket at han hadde sovnet før han rakk å advare Joe om Zouzab. Han tvilte på at den lille forræderen fremdeles var i nærheten, men Joe og Addie burde vite at kantløperen var på lag med hangene, bare i tilfelle.

Oskar var forferdelig sulten og mistenkte at han hadde sovet lenger enn én dag, skjønt uten et besøk fra Joe kunne han ikke være sikker. Han kjente seg også sterkere. Han hadde passert det punktet i helbredelsesprosessen hvor han kunne snakke uten å hoste.

Han skar en grimase idet han lente seg framover og satte føttene på gulvet mens han holdt den ene hånden varsomt på bandasjen som var surret rundt overkroppen. Tidligere på morgenen hadde Oskar, i lyset fra lykten, oppdaget at han var i stand til å stå og til og med subbe litt rundt på den ørlille tumleplassen skjulestedet hans hadde å by på. Han var ivrig etter å demonstrere dette for Joe ved neste besøk, men til Oskars skuffelse og stigende bekymring dukket aldri Joe opp. Han hørte ikke lenger de kjente dunkene og stemmene nede fra kjøkkenet eller fellesområdet. Hele dagen hadde han lest og lest bøker om igjen, samtidig som han forsøkte å dempe den gnagende frykten for at noe var galt.

Hver dag hadde Joe eller Addie skiftet bandasjene hans, brakt ham vann og mat, og når Oskar var klar nok til å lytte, hadde de snakket til ham med dempede stemmer om hangene og Igibyene og Podo. Oskar passet på ikke å fortelle dem om Igiby-barnas sanne identitet. Jo mindre de visste, jo bedre.

Til å begynne med hadde han kun vært bekymret for Husjterne. Nå var han tørst, magen rumlet, og han begynte å vurdere alvoret ved sin egen situasjon. Han tvilte på at han kunne ta vare på seg selv eller engang klemme seg gjennom den smale døra på egen hånd, og tanken på at han ville sulte eller tørste i hjel fikk det hemmelige rommet til å virke som et gravkammer. Han undret på om noen en dag om mange år ville finne skjelettet hans liggende på senga, omringet av bøker. Han lurte på hvilken bok han kom til å lese når han endelig trakk sitt siste åndedrag, og bestemte seg for å gripe tak i en god en så snart han merket at enden var nær, slik at hvem som enn fant ham ville vite at han hadde hatt en utmerket litterær smak.

Oskar tok av seg brillene og pusset dem med lakensnippen.

Han satte brillene tilbake på nesen og draperte en lang hårlokk over hodet. Oskar likte ikke å innrømme at han var skallet som en stein, og han likte ikke å innrømme nederlag. Han så på den smale døråpningen på den motsatte veggen. Såret hans hadde sluttet å blø, men han var ikke i form til å krabbe gjennom den lille døra. Han klukklo ved tanken på at den store magen hans kunne bli et større hinder enn knivsåret.

Moroa over midjen og dens betydning for flukten hans ble avbrutt av et skrik som boret seg gjennom treveggene i vertshuset. Oskar stivnet. Skriket drev bort og ga rom for dempede snerr fra hanger. Den gamle mannens lepper bevegde seg i hviskende bønn mens han desperat så seg rundt i den halvmørke cella og lurte på hva han skulle gjøre. Han samlet det han hadde av krefter, trakk pusten dypt og reiste seg. Han så stjerner, og hørte et annet skrik. Det hørtes ut som Addie.

Oskar kjempet seg bort til døra, ett smertefullt steg om gangen, mens han forbannet vekta si, knivsåret og hangene fra Dang med fornærmelser tungt inspirert av hva han nylig hadde lest i Helba Grubb-Miglatoobs bok. Han nådde døra, la en hånd på veggen for å støtte seg, pustet tungt og oppdaget med et stikk av panikk at friskt blod flekket til bandasjen hans.

Han gikk ned på kne med stor anstrengelse og la en skulder mot baksiden av skuffekista som tjente som dør. Lyden av kampen utenfor vertshuset var tydeligere nå, og hangene ikke bare snerret, de lo.

Han hadde ingen anelse om hva han skulle gjøre når han kom seg ut av rommet, men instinktet hans fortalte ham at han måtte gjøre noe. Han visste ikke hva som var den rette handlingen, men den gale var helt klart å ligge i senga og lytte til lyden av at vennene hans ble fanget – eller drept – av hangene.

Oskar dyttet med all sin makt, og kista med skuffer gled til side.

Med et rykk av smerte i brystet krabbet han bort til det åpne vinduet og gispet. Rufsens kro var en ruin av ødelagte planker. Over veien lå det som var igjen av Ferinias blomsterhandel ødelagt og sørgelig som en nedtråkket lilje. Ved siden av den, til hans lettelse, sto fremdeles Oskars handel I krik og bok intakt, akkurat som Addie Husjter hadde forsikret ham om at den gjorde. Det eneste som manglet var noen trefliser på taket.

Oskars sjokk over den medtatte tilstanden til Glipetre vendte om til redsel da han så kilden til skrikene.

Flere svarte hester sto spent for Svartemarja. Men det var ikke den Svartemarja Oskar hadde sett den natten Podo Helmer og sokkemannen Peet hadde kjempet mot hangene. Denne vogna var lengre og smalere, og var, til Oskars skrekk, mer fryktelig å skue enn den andre. I stedet for ett kammer, var det flere horisontale avlukker akkurat store nok for en mann, som om Svartemarja var en vogn som fraktet en stabel med likkister av jern snudd på siden. Lange pigger sto opp fra taket av vogna og skapte et inngjerdet avlukke hvor to hanger med armbrøster sto.

Joe Husjter lå livløs i veien. En flokk med hanger omringet ham og stakk i ham med de butte endene av spydene sine. En annen hang holdt Addies armer i et fast grep bak på ryggen mens enda en hang dyttet henne ned fengselstrappen. En av hangene på toppen av vogna vred på en bryter, og den nederste av de horisontale dørene klirret åpen. To hanger slepte Joe bort til vogna og kastet ham inn. Addie hylte da de tvang henne inn i boksen ved siden av Joes. Hangene smelte igjen kistedørene og lo idet den hettekledde kusken pisket hestene og kjørte vogna ut av syne.

Så steg lyden av en samtale opp gjennom vinduet.

«Det var moro,» sa en hang som sto på gata under ham.

«Jepp. Ikke’no som vrikkinga og skrikinga,» sa en annen vemodig. «Sku’ ønske det var mer av den slags for tida. Stått her i byen i dagevisss uten annet å gjøre enn å klø meg på ssskjellene.»

«Ikke lenge igjen nå, før vi får se litt liv,» sa den første.

«Hø? Hva veit du som jeg ikke veit?»

«Kantløperen sssier at Igibyene er i ssskogen.»

«Umulig.»

«Hvorfor?»

«Fordi kyrne ville ha slukt dem for lenge sia.»

«Niks. De er med han sokkefyren. Han slemme. Han er ikke redd for huggtannkyrne. Kantløperen sier han har broer gjennom alle trærne. Sier han bor i et trehus.»

Oskar sperret øynene opp, og han smilte til tross for smerten. Igibyene var i live!

«Bor i et hvafforno?»

«Et trehus.»

Det ble en liten pause.

«Hva er et trehus?»

«Veit ikke. Høres likevel kjent ut. Noe ved det som gir meg en merkelig liksom æsj-følelse i magan.»

«Vel, vi finner ut av det i morra. I natt kommer resten av troppene; så drar vi uti skogen for å finne’rem. Drar i morra etter første fóring. Tar dem helt intetanende.»

«Nei,» pustet Oskar.

Da sluknet kreftene hans som et stearinlys, og han kollapset på gulvet i rom S, uten å ense den lille pytten med blod som samlet seg under ham.

Passende ord fra Ubinius den veende

Neste morgen etter frokost kom sokkemannen Peet tilbake til trehuset med en flådd og renset hulefladdermus over skulderen. Han nevnte i forbifarten at det kunne ha vært en flokk hornhunder etter ham, hvorpå Podo sørget for å holde Klumpen på vakt. Mens Peet dro seg selv og hulefladdermusen gjennom trehusdøra, skar et hornhundul gjennom lufta, og Klumpen bykset inn i skogen etter den.

Janner og Tink satt med beina i kors på trehusgulvet og gjorde sitt beste for å arbeide med sine T.Æ.R.E., skjønt tankene deres surret av spenning rundt ferden som lå foran dem.

Tink var opptatt med å tegne Igiby-hytta etter minne på forespørsel fra sin mor. Hun sa at kanskje kom de aldri tilbake til Glipetre igjen, og var det ikke fint at Tink hadde sin fars notatbok å lese gjennom slik at han kunne se glimt og biter av familiens historie? Som elleveåring var ikke Tink i stand til å se for seg at han skulle overlate notatboka si til noen, langt mindre sine egne barn. Men han likte å tegne, og Janner visste at han hadde en vag idé om betydningen av å arkivere arbeidet sitt, å fortelle sin historie med tegningene han lagde.

Janner fokuserte på sin egen notatbok, der han forsøkte å beskrive den intense forventningen han følte med tanke på reisen til Ispræriene og frustrasjonen over å måtte vente mens forberedelsene ble unnagjort. Leeli satt på en tykk gren og memorerte tekster fra en sangbok.

Janner hørte Klumpen bjeffe og kikket akkurat tidsnok ut av vinduet til å få øye på hunden der den vendte tilbake fra de dype skogene med den slappe kroppen til en hornhund i munnen. Klumpen var så forsiktig med barna at det var vanskelig å forestille seg at han kunne angripe noe som helst, men den gigantiske hunden var i stand til å drepe mer enn bare hornhunder. Han og Peet hadde møtt et angrep fra hundrevis av hanger fra Dang, og overlevd uten et eneste sår så langt Janner kunne se.

Ved roten av treet var Peet travelt opptatt med å grave et hull til å begrave ei kiste full av notatbøkene sine. Han hadde for mange til å bære dem med seg, og han ville ikke at bøkene skulle falle i hangenes hender. Han bjeffet da Klumpen slapp den døde hunden på toppen av jordhaugen ved siden av hullet, og føyset den store hunden unna.

«Hunder er dårlig smak! Dårlig smakhet i stuingen din og verre på bøkene dine.»

Klumpen klynket og dro hornhunden tilbake mellom trærne.

Akkurat idet Janner dyppet fjærpennen i blekkhuset og fortsatte å skrive i notatboka, ropte Nias stemme nedenfra:

«Gutter, kom ned! Jeg må teste ryggsekkene deres.»

Janner og Tink kastet bøkene til side og klatret ned stigen.

Nia sto med ryggen til en haug med småsaker og betraktet sønnene med armene i kryss. Hun hadde brukt tiden flittig de siste ukene, og sydd ryggsekker av Peets gamle tepper og noen få dyreskinn han hadde stuet i en haug i hjørnet av trehuset. Nå rakte hun guttene hver sin komplette ryggsekk dekket med stropper, bånd, knapper og lommer.

Janner slengte sin på ryggen. Han visste de ville ha behov for mat, men ante ikke hva annet de ville trenge på den lange reisen de måtte legge ut på.

«Her er boka din far ga til deg,» sa Nia og la den i Janners sekk. «Jeg har bundet den inn for å beskytte den. Og du vil ha behov for disse.» Hun rakte ham Tinks sverd, og pekte ut lærstroppene som han skulle bruke for å surre sverdet til brorens sekk.

Sekkene ble tyngre og tyngre etter hvert som Nia fylte dem med nødvendige gjenstander: en fyrstikkeske, en eske med oljet fyrtøy i tilfelle de gikk tom for fyrstikker, knytter med tørket kjøtt, pakker med med salt, en taubunt, en follekniv Nia hadde plyndret fra våpenkammeret i Ankelgelé herregård, og ekstra jakker og bukser. Nia surret Janners ustrengte bue og et pilkogger på siden av sekken; deretter gjorde hun det samme for Tink.

Nia tok et skritt tilbake og gransket sekkene på sønnenes rygger med et kritisk blikk. «Det får holde,» sa hun med et nikk. Så gled blikket videre til guttene, og Janner stønnet. «Men utseendet deres holder ikke. Kom igjen!»

Skrubbingen som fulgte var smertefull. Janner var redd moren aktet å skrubbe skinnet av beina hans. Deretter gikk hun i gang med flokene deres. Ved hjelp av en av folleknivene hun allerede hadde pakket, gikk Nia løs på guttenes hår med ubarmhjertige, sagende bevegelser. Hun gryntet og lugget helt til en liten haug med Janner og Tinks rufsete hårlokker lå ved føttene deres.

Da Nia var fornøyd, hentet hun et speil og holdt det opp for dem. Janner så overrasket på seg selv. I de opprivende ukene etter at de hadde reddet Leeli fra Slarb, hadde det skjedd en hel del. Janner kunne se det i sine egne øyne: et alvorlig blikk, en voksenhet han håpet en dag ville bli til visdom. Han rakte speilet til Tink, og lurte på om lillebroren ville legge merke til det samme hos seg selv.

Men Tink satte bare opp det tåpeligste, styggeste fjeset han kunne mestre, og brøt ut i latter. Leeli stemte i, og Tink fortsatte å skjære dumme grimaser i flere minutter, og lo helt til han ikke kunne puste. Janner forsøkte hardt, men klarte ikke å la være å glise av lillebrorens ablegøyer – han la merke til at moren også smilte.

Og se, tenkte Janner, Høykongen av Anniera. Skaperen hjelpe oss!

Tankene hans ble avbrutt av en merkelig lyd fra skogen.

Janner speidet inn blant trærne og lurte på om det bare var innbilning. Etter alle ukene i Glipetreskogen hadde han lært seg å skjelne mellom skrikene fra hulefladdermusen, kvekkene fra den humpete gravpadden, de forferdelige rautene fra huggtannkua og ulet fra hornhunden. Peet hadde til og med lært Janner og søsknene hans å skjelne mellom de forskjellige fuglene som sang i grenene, og avgjøre hvilke sanger som var fiendtlige, hvilke som var skøyeraktige, og hvilke som var sørgesanger for artsfrender som hadde blitt gomlet opp av en gulpesvale.

Men denne lyden var annerledes. Den var nesten menneskelig. Janner talte kjapt over familien sin for å være sikker på at alle var til stede, og til hans økende bekymring var alle der.

«Shh!» Janner holdt en hånd over Tinks munn. «Hører du det?»

«Mmmf,» svarte Tink.

Lyden ble høyere, og var nå akkompagnert av svake kshhh-kshhh fra kvister og krattskog som knakk under føtter. Podo og Nia hørte det også. Alle reiste seg, snudde hodene i retning av lyden og lyttet. Klumpen pep og småløp fram og tilbake helt til Leeli hysjet på ham.

Til slutt lød ekkoet mellom trestammene nært nok til at ordene ble tydelige.

«FOR Å SITERE UBINIUS DEN VEENDE: ’LØP, IGIBYER! HVIS DERE ER DER UTE, LØP! DE KOMMER!’»


5

En forræder i trærne

Oskar N. Ritiip spratt og disset som gelé under et jordskjelv på ryggen til det forvirrede eselet. Han holdt tømmene høyt i lufta og hadde for lenge siden gitt opp alt håp om å la føttene finne stigbøylene. Brillene dinglet fra det ene øret, og et mektig aks av hvitt hår, festet rett over øret, løftet seg fra der han hadde presset det mot hodet sitt, og flagret bak ham lik et hvitt flagg i overgivelse.

Janner hoppet nesten ut av sitt gode skinn da han dro kjensel på sin gamle arbeidsgiver. Sist gang han hadde sett Oskar, lå den gamle karen døende på gulvet av I Krik og Bok og ba ham innstendig om å flykte. Den siste natten i Glipetre, da de sto midt oppi den fryktelige kampen mot hangene, Zouzabs forræderi og familiens flukt til Ankelgelé herregård, hadde Janner gått ut fra at Oskar var død. Å se ham i live kom som et sjokk, men sjokket vendte raskt om til glede. Janner smilte mens Ritiip spratt mot ham og lagde slik et rabalder at flokker av trekkere som vaglet seg i trærne ropte kra-kra og la seg på vingene.

«Janner!» Podos stemme fant veien gjennom tankene i Janners hode. «GUTT!»

Janner skvatt til og oppdaget at av alle Igibyene, var han den eneste som sto i ro. Han gispet da han endelig oppdaget hva det var Oskar brølte.

«LØP, IGIBYER! FOR Å SITERE …»

Før han fikk fullført, segnet det stakkars eselet om – enten av utmattelse eller fordi det ikke lenger kunne tåle skammen av å bære slik en dissende rytter. Oskar sperret øynene opp og føyk gjennom lufta mot klaringen der Janner sto. Han fløy med overraskende grasiøsitet; håret flagret bak ham, brillene dinglet, munnen var formet som en perfekt O mens tømmene, fremdeles fast i grepet, spente stramt til og snurret den gamle mannen over på ryggen før han landet ved Janners føtter.

Eselet skrøt.

Oskar ble liggende på bakken og blunke, overrasket over at han ikke var død.

«Janner! Gutten min, jeg er glad for å se deg. Jeg kom så fort jeg kunne.» Oskar rykket til og presset hånden mot siden mens Janner hjalp ham på beina. Den gamle mannens midje var surret inn i blodstenkte bandasjer.

«Jeg aner ikke hvordan du er i live, herr Ritiip, men jeg er glad,» sa Janner.

Podo klatret ned taustigen fra Peets slott med en bylt på ryggen, mens Nia og Leeli samlet matrasjoner og stappet dem i forskjellige sekker. Tink slapp en etter en av Peets lærinnbundne notatbøker ned fra trehusvinduet; Peet tok imot dem og la dem i stabler på et rektangulært tøystykke han hadde lagt på bakken.

«Det var alle, onkel Peet!» ropte Tink.

Peet nikket, foldet kantene over bøkene og slengte stabelen oppi hullet han hadde gravd.

«Oskar! Kor mye tid har vi?» bjeffet Podo.

«Å, kjære.» Oskar børstet av seg. «Ikke mer enn noen få minutter. Jeg forsøkte å snike meg unna, men de så meg, og det er hundrevis av dem. Hundrevis!»

En ny lyd drev gjennom skogen. En forferdelig lyd, ulikt alt annet Janner noen gang hadde hørt. Delvis stønn og delvis knurr, og det var tydelig at det kom fra noe stort. Selv Klumpen klynket. Han spratt bort mot Leeli og presset den store, lodne kroppen sin mot henne. Hvorvidt det var for å beskytte Leeli eller for å bli beskyttet selv, kunne ikke Janner si med sikkerhet.

«Og det er det andre,» sa Oskar alvorlig.

«Hø?» Podo slengte en fullstappet sekk over skulderen. «Ka e den andre tingen?»

«Troll.» Oskar grøsset og rynket på nesen.

Troll? Et grøss av frykt gikk nedover ryggen på Janner. Han hadde aldri sett et troll før, skjønt Pembricks Kreaturopedi hadde bilder av flere trollraser, alle store og fryktelige å skue.

Hjertet hoppet over et slag da han så det bekymrede uttrykket i Nias ansikt. Hun var rolig til sinns i de fleste situasjoner, i stand til å holde seg iskald selv når det stormet rundt dem. Men da trollets knurrestønn lød igjen, nærmere enn tidligere, vred ansiktet hennes seg slik at hun så gammel og trøtt ut, skjønt bare et øyeblikk.

Podo så strengt på Oskar, så nikket han. «Vel, enten det e troll eller hanger eller min oldemor Olaray som er på vei, bør vi komme oss vekk litt kjapt. Janner, hent eselet hit og bind det du kan fast til salen. Tink!»

«Ja, bestefar,» sa Tink bakenfra Podo.

«Hjelp søsteren din med tingene sine, så gjør du klar pilene og buen din. Du rir på Klumpen med hon, og skyter på alt du e sikker på at du kan treffe. Vær sikker, skjønner du? Piler e dyrebare.»

«Ja,» lød en tørr stemme over dem. «Piler er dyrebare. Men de vil gjøre liten nytte for Igibyene, er jeg redd.»

Zouzab Koit vaglet høyt oppe i skogtaket og så ned på dem med et uttrykksløst ansikt. Oskar freste så sint at han ikke kunne komme på noen å sitere.

«Du!» ropte Podo, han var ildrød i ansiktet og hadde munnen full av forbannelser som skulle til å sprute ut av munnen hans.

Men før han fikk sagt et ord, skrek sokkemannen Peet, hoppet umulig høyt og svingte seg opp på grenen hvor Zouzab satt. Zouzab smatt unna og blåste i den skingrende fløyta si mens Peet tok opp jakten. I et virvar av susende grener og virvlende løv forsvant sokkemannen og kantløperen ut av syne, og Podo og Oskar sto skjelvende og målløse tilbake. Raseriet deres ble avbrutt av et nytt trollrop, deretter en ny fløytelyd ikke langt unna.

«Isje nokke tid! Gå!» sa Podo.

Mens Janner trakk det slitne eselet på beina, dyttet Nia jord ned i hullet hvor Peet hadde stuet de verdifulle notatbøkene sine. Hun kastet en haug med løv oppå den ferske jorda og spredte løvet rundt for å skjule alle spor.

«Pappa, hvor skal vi gå?» ropte Nia mens Podo skyndte seg opp stigen til trehuset.

«Eg vet isje, jente! Nord, tipper eg,» ropte han over skulderen. «Vi kan isje gå sørover no, sånn som vi hadde planlagt.»

«Men … det er ingenting mot nord bortsett fra elva. Vi kommet til å bli fanget!»

«Ah!» sa Oskar. «Det er en bro. En vei over …» Han knakk sammen og hostet. Janner skyndte seg bort for å støtte ham.

Podo klatret raskt ned stigen igjen med armene fulle av tørket kjøtt som han stappet nedi sekken sin. «Vi e idioter hvis vi står her en fjert lenger. Skynt dokker!»

«Her!» Nia kastet Peets lærveske bort til Janner. «Bind denne til eselet, så henter du tingene dine. Gå!»

«Mamma, herr Ritiip er skadet,» sa Janner. «Hvor er vannet fra Førstebrønnen?»

«Jeg vet ikke, sønn. Artham hadde det. Vi får gi noe til Oskar når vi kommer oss langt nok unna hangene.» Hun snudde seg mot Oskar. «Kan du klare det? Kan du ri?»

Oskar nikket hvesende.

Janners sverd som var surret fast til sekken hans, slo mot låret da han kastet sekken over skuldrene, og minnet ham på hvor tunge og ekte og farlige sverd – og situasjonene som krevde dem – var. De knurrende stønnene fra trollene ble høyere, og Janner kunne vagt høre dunk-dunk-dunk fra marsjerende føtter.

Leeli satt på ryggen til Klumpen. Hun holdt et godt tak i den rufsete pelsen på sidene av hodet hans. Den nye krykken hang i en snor over skulderen hennes. Tink satt tett inntil søsteren med buen klar. Nia holdt et fast tak i tømmene til det slitne eselet og strøk en trøstende hånd over eselmulen. Da Oskar forsøkte å klatre opp på eselryggen, så eselet surt på ham og skrøt.

«Ålreit, gutter og jenter,» ropte Podo, «nå drar vi i en forrykende fart, hører dokker?»

«Men bestefar, hva med onkel Peet?» spurte Leeli.

Podo senket stemmen og svarte uten å se barnebarnet i øynene. «Vi venter isje på han. Vi har isje tid. Han tar oss igjen.»

«Men …»

«Etter dem!» snerret den umiskjennelige stemmen til en hang fra Dang.

Janner så et grønt, skjellete ansikt dukke opp blant trærne i det fjerne, deretter ett til, og ett til. Podo grep Klumpen i halsbåndet og ga seg til å løpe, dypere inn i Glipetreskogen.


Noter

1 Den ensomme fendril

1 I Anniera ble den andrefødte, ikke den førstefødte, arvingen til tronen. Det eldste barnet er en Tronvokter, pålagt æren og ansvaret med å vokte kongen over alle andre. Skjønt dette skaper mye forvirring blant vanlige barn som en dag oppdager at de faktisk er den kongelige familien i eksil (se Jakten på Annieras juveler), syntes annierianerne i årevis at systemet fungerte godt. Kongen var aldri uten en vokter, og Tronvokteren hadde en ærefull stilling i kongeriket.

2 I Herrerwi blir den siste offisielle sommerdagen varslet ved passeringen av den ensomme fendril, en gigantisk gyllen fugl hvis vingespenn kaster hele byer inn i et spennende skyggeblaff mens den sirkler over planeten i en lang, stigende spiral. Når den når Herrerwis nordpol, går den i dvale til våren før den reverserer reisen.

2 Rom 8 i Det eneste vertshuset
(Glipetres eneste vertshus)

3 Addie Husjter var faktisk temmelig duftende etter menneskelige standarder. Kokekunstene hennes ble i Glipetre ansett som de beste i Skri, og når hun ikke luktet av stek og toteter eller skalldyrsuppe med ost, var hun påpasselig med å bruke blomsterblad-parfyme i store mengder på halsen og armene. Denne parfymen er sannsynligvis duften som hangen refererte til.

4 Joe husket Nia Igibys avtale med den forhenværende kommandør Gnorm om å lage en larveloff til ham ukentlig. Ikke bare hadde det berget barna hennes fra byfengselet og Svartemarja, men det hadde gitt dem en grad av immunitet mot hangene, som var for late til å lage mat selv om de verdsatte slike måltid nesten like mye som gull og juveler og drap.

5 Janner og Tinks gledesrus hadde lagt seg.

5 Bombler! Ve!

6 Tre Ærede og Rike Emner: Ord, Form og Sang. Noen merkelige mennesker mener at det finnes et fjerde Æret og Rikt emne, men de vitenskapsmennene tar sørgelig feil.

7 Av Helba Grubb-Miglatoob, en velkjent psykolog som hevdet å ha blitt så ufortjent latterliggjort som barn at hun derfor var en ekspert, ifølge boka, innenfor feltet «slemskap og fornærmeliggjøring».

